La Bibia piemontèisa/Testament Vej/Salm/Salm 76


Ij Salm

76. Nosgnor a l'é fasse conòsse an Giuda 

 Ël poeta a figura Nosgnor coma un guerié vajant che dëstruv ij nemis d’Israel.  

Pr’ ël diretor ëd la mùsica. Un salm d’Asaf. Na càntica da compagnesse con dë strument a còrda. Nosgnor a l'é fasse conòsse an Giuda: grànda a l'é soa arputassion an Israel. Sò tabernàcol a l'é an Salem; an Sion a l'é soa abitassion. Ambelelì chiel a l'ha s-ciapà soe flece, lë scu, la spa e tute j'arme 'd guera. [Intërludi]

Ti splendrisse, o Dé, t'arvele toa majestà, it cale da le montagne andova ch'it l'has ambaronà toa pijàita. It l’has dëspojà fin-a ij nemis ij pì arogant. A stan lì dëstèis për tèra ‘dnans ëd nojàutri ant ël seugn ëd la mòrt. Gnun ëd lor a l’avìa gnanca podù alvé soa man contra ‘d nojàutri. Al crij ëd toa mnassa 'd bataja, Dé 'd Giacòb, cavaj e sivalié a son tombà ant ël seugn ëd la mòrt.

'Ti 't ses afros! Òhi, ti! Chi  podria-lo fete resistensa an toa flin-a dëscadnà?  Dal cel, ti 't l’has pronunsià la sentensa; ël mond a l’é resta mut da lë sparm. La tèra a l'é stane terorisà e an silensi. Cora ch'it ses alvate, Nosgnor, për giudiché e salvé tùit ij crasà dla tèra. [Intërludi]

A l’é sicur che la flin-a ‘d tò giudissi ‘d condana dj’òm, at darà glòria: ti ‘t arvele coma ch’a l’é granda toa ira. Fé ‘d vot a Nosgnor e compìje. Che tuti coj ch’a-j fan da coron-a a pòrto tribut al Maravijos. Përchè chiel a s-ciapa la sagna dij prinsi; a l'é tremend con ij rè dla tèra.

Nòte 

Bibia
Testament Vej
Salm